हाल ही में बेस्ट प्रोडक्शन हाउस के खिताब पा चुकी फ़िल्म प्रोडक्शन कंपनी निरहुआ एंटरटेनमेंट प्राइवेट लिमिटेड के कर्ता धर्ता प्रवेश लाल यादव के बारे में अधिकतर लोगों को यही पता है कि वे निर्माता है , गायक है और अभिनेता हैं पर उनकी आगामी फिल्म बॉर्डर से उनके जीवन का एक महत्वपूर्ण राज खुलने वाला है । जी हां , ईद पर रिलीज हो रही बॉर्डर में सैनिक की भूमिका निभा रहे प्रवेश लाल यादव रियल आर्मी मैन यानी सेना के जवान रह चुके हैं । 2002 में भारतीय सेना जॉइन करने वाले प्रवेश ने नासिक के देवलाली में 35 सप्ताह की कठिन ट्रेनिंग के बाद झांसी में पोस्टिंग हुई और उसके बाद वे कठुआ और फिर जम्मू कश्मीर के पूंछ राजौरी इलाके में बतौर गनर तैनात थे । चाहे कठिन प्रशिक्षण का वक्त हो या मुस्तैदी से अपनी ड्यूटी पर तैनात हो , प्रवेश को जब भी वक्त मिलता , विरासत में मिली लोक गायकी से वे जुड़े रहे । यही नही सेना के सांस्कृतिक कार्यक्रमो में वे पूर्वांचल की लोक संगीत की मधुरता फैलाते रहते थे ।